Margot Torp (S), 1999-05-19:
Indledningsvis vil jeg gerne takke miljø- og energiministeren for en meget overskuelig redegørelse for det igangværende arbejde med at ændre EU-direktivet om udsætning af genmodificerede organismer i miljøet.
Redegørelsen viser tydeligt, hvordan EU er en politisk platform helt på linje med Folketing og kommunalbestyrelser, hvor forskellige politiske holdninger kæmper om overtaget, og hvor man som regel finder et kompromis, som alle kan leve med, fordi det modsatte i de fleste tilfælde kun er ringere.
Det gælder ikke mindst for en lille nation som Danmark, der er dybt afhængig af samhandel med det meste af verden.
I denne som i mange andre sager bliver det tydeligt, hvor vigtigt det er, at vi sidder med omkring de borde, hvor de vidtrækkende beslutninger træffes.
Godt nok får vi aldrig alle vores ønsker opfyldt, men sammen med andre lige så miljøinteresserede nationer er vi med til at gøre den politiske dagsorden så grøn som mulig.
Det giver ikke altid de mest glorværdige overskrifter.
Kritikere vil som hovedregel kun hæfte sig ved de områder, hvor der er givet køb, og meget sjældent vedstå, at mange små, seje træk over tid kan ende med at give rigtig gode løsninger.
Alt det bliver der i særdeleshed brug for i forbindelse med revision af det her direktiv, hvor mange ting skal falde på plads, og hvor mange interesser er på spil.
Socialdemokratiet deler den udbredte skepsis i befolkningen omkring gensplejsede landbrugsprodukter og deres indvirkning på mennesker og miljø, ikke mindst på lang sigt.
Det fremgår af den linje, der er lagt op til i det debatoplæg om gensplejsning, som skal drøftes i partiorganisationen her i sommer.
Det er ikke nogen programerklæring, men det lægger et fundament for den debat, som skal munde ud i en bindende politik på området.
På den baggrund henstiller vi til miljø- og energiministeren, at Danmark i det videre arbejde med at revidere udsætningsdirektivet gør en stærk indsats ikke alene for at fastholde de forbedringer, direktivforslaget rummer, men også for at luge ud i de tidsler, der fortsat er, og arbejde for, at endnu flere af de forbedringer, som Parlamentet har foreslået, bliver indarbejdet i direktivet.
Lykkes det godt, vil vi stå med et direktiv på gensplejsningsområdet, som kan bruges som model for alle de andre direktiver, der regulerer det her.
Socialdemokratiet er godt tilfreds med, at det i indledningen til direktivet slås fast, at det er forsigtighedsprincippet, der gælder.
Og vi tillægger det stor betydning, at fremtidig risikovurdering skal omfatte både de direkte og de indirekte virkninger på miljøet og menneskers sundhed samt de øjeblikkelige såvel som de langsigtede virkninger.
Til gengæld mener vi, at det her princip burde gælde i forhold til både udsætning og markedsføring.
Vi bifalder også, at en overvågningsplan gøres obligatorisk, at overvågningen skal revurderes ved en eventuel fornyelse af en godkendelse, og at Kommissionen vil vægte etiske aspekter i højere grad ved at inddrage en etisk komité i vurderingerne.
Det kunne måske forstærkes med nogle etisk guidelines og krav til virksomhederne om at forholde sig til emnet i ansøgningen.
Vi håber meget, at det lykkes at få fastholdt en tidsbegrænsning så tæt på de 7 år som overhovedet muligt, når det gælder tilladelse til udsætning og markedsføring.
Og vi går ind for at gøre beslutningsprocessen mellem staterne mere gennemsigtige og ensartede baseret på fælles risikovurdering, men lægger vægt på, at det sker på et meget højt sikkerhedsmæssigt niveau. Vi henstiller til regeringen at arbejde så effektivt for en mærkningsordning som overhovedet muligt, da det er en forudsætning for, at der sker en effektiv mærkning i de senere led i forarbejdningskæden.
Vi håber også, at miljøministeren vil arbejde på at få et civilretligt ansvar ind i det her direktivforslag eller også ind i et mere generelt direktivforslag om civilretligt ansvar.
Det mener vi er meget vigtigt i et land, hvor vi igen og igen har oplevet, at producenter kan producere ting, som
er farlige, og som samfundet så efterfølgende skal betale for at rette op på, hvis det overhovedet kan rettes op.
Så jeg synes, det er vigtigt, at vi får lavet nogle forsikringsordninger her.
Alt i alt ser vi frem til, at de miljøvenlige kræfter i Råd, Kommission og Parlament tilsammen i det videre arbejde får skabt et direktiv, som kan danne model for alle andre direktiver på GMO-området og bevirke, at EU kan presse på i WTO for høje standarder, der sikrer miljøet og menneskers sundhed i en fremtid præget af de bioteknologiske industriers fremmarch.